# **Информационен бюлетин на Съвета по международни счетоводни стандарти (IASB) – ноември 2020 г.**

**ovember 2020**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно: МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО® Foundation) и Комитета по разясненията на МСФО (МСФО Interpretation Committee).   
  
Съветът проведе дистанционно заседание на [18 ноември 2020](https://www.ifrs.org/news-and-events/calendar/2020/november/international-accounting-standards-board/) г.

Темите, по реда на обсъждането им, включваха:

* [Работна програма на Съвета—Прегледи след въвеждане и обществено допитване във връзка с програмата (Документ по програмата 8)](https://www.ifrs.org/news-and-events/updates/iasb-updates/november-2020/#1)
* [Поддържане и последователно прилагане на стандартите (Документи по програмата 12–12A)](https://www.ifrs.org/news-and-events/updates/iasb-updates/november-2020/#2)
* [Инициатива за оповестяване—дъщерни предприятия, които са МСП (Документ по програмата 31)](https://www.ifrs.org/news-and-events/updates/iasb-updates/november-2020/#3)
* [Коментар на ръководството (Документ по програмата 15)](https://www.ifrs.org/news-and-events/updates/iasb-updates/november-2020/#4)
* [Преглед след въвеждане на МСФО 10, МСФО 11 и МСФО 12 (Документ по програмата 7)](https://www.ifrs.org/news-and-events/updates/iasb-updates/november-2020/#5)

Наред с това, Съветът по международни счетоводни стандарти (IASB) проведе на 19 ноември 2020 г. съвместно дистанционно заседания заедно със Съвета по финансово-счетоводни стандарти на САЩ (FASB).

Темите, по реда на обсъждането им, включваха:

* Репутация и обезценка
* Лизинг, различен от такъв, засегнат от covid-19
* Covid-19
* Финансиране веригата на доставките

**Допълнителна информация**

Предстоящи заседания на Съвета:

* 14–18 декември 2020 г.
* 25–26 януари 2021 г.
* 15–19 февруари 2021 г.

**Работна програма на Съвета—Прегледи след въвеждане и обществено допитване във връзка с програмата (Документ по програмата 8)**

На 18 ноември 2020 г. Съветът проведе заседание, за да разгледа допълнително сроковете във връзка с Прегледите след въвеждане на изискванията за обезценка и счетоводно отчитане на хеджиране в МСФО 9 *Финансови инструменти* и МСФО 15 *Приходи от договори с клиенти*.

Съветът реши, че не е необходимо да търси изрично обратна информация относно началните дати на прегледите след въвеждане в Искането за предоставяне на информация във връзка с общественото допитване относно програмата на Съвета 2020 г.

Дванадесет от тринадесетте членове на Съвета изразиха съгласие с това решение.

Съветът реши да преразгледа началните дати на прегледите след въвеждане през втората половина на 2021 г.

Всичките тринадесет членове на Съвета изразиха съгласие с това решение.

***Следващ етап***

Съветът ще разгледа сроковете във връзка с прегледите след въвеждане през втората половина на 2021 година.

**Поддържане и последователно прилагане на стандартите (Документи по програмата 12–12A)**

На 18 ноември 2020 г. Съветът проведе заседание, за да обсъди следните теми, свързани с поддържането и последователното прилагане на стандартите.

**Отсрочен данък, свързан с активи и пасиви, произтичащи от една и съща сделка или операция(изменение в МСС 12) (Документ по програмата 12A)**

Съветът обсъди датата на влизане в сила на измененията в МСС 12 *Данъци върху дохода*. Съветът обсъди също така и регламентираната процедура, включително разрешението за пристъпване към процедурата по гласуване.

Измененията стесняват обхвата на изключението от изискванията за признаване в параграфи 15 и 24 на МСС 12, така че изключението няма да се прилага по отношение на сделки и операции, които пораждат равни по сума и компенсиращи се временни разлики.

***Дата на влизане в сила***

Съветът реши в порядък на работна хипотеза, че предприятията следва да прилагат измененията за годишни периоди, започващи на или след 1 януари 2023 г., като по-ранното прилагане е разрешено.

Всичките тринадесет членове на Съвета изразиха съгласие с това решение.

***Регламентирана процедура***

Съветът се съгласи, че измененията не изискват представяне за повторно обсъждане.

Всичките тринадесет членове на Съвета изразиха съгласие с това решение.

Всичките тринадесет членове на Съвета потвърдиха, че са се уверили, че Съветът е изпълнил приложимите изисквания на регламентираната процедура и е осъществил достатъчно консултации и анализи, за да се пристъпи към процедурата по гласуване на измененията.

Нито един от членовете на Съвета не даде индикации, че възнамерява да изрази несъгласие с публикуването на тези изменения.

***Следващ етап***

Съветът очаква да издаде измененията през второто тримесечие на 2021 г.

**Инициатива за оповестяване—дъщерни предприятия, които са МСП (Документ по програмата 31)**

На 18 ноември 2020 г. Съветът проведе заседание, за да обсъди въпроси, произтичащи от анализа на това дали са необходими адаптации на изискванията за оповестяване в стандарта *МСФО за МСП*, а именно:

* *Изключения от процеса по адаптиране на изискванията за оповестяване*—Документ по програмата 31A;
* *Кога да бъдат разглеждани изискванията за оповестяване по отношение на нови и изменени МСФО стандарти*—Документ по програмата 31Б; и
* *Пропуснати теми и специализирани дейности*—Документ по програмата 31В.

***Изключения от процеса по адаптиране на изискванията за оповестяване* (Документ по програмата 31A)**

Съветът реши в порядък на работна хипотеза, че ако предложи МСФО стандарт с ограничени оповестявания по отношение на дъщерните предприятия, предложеният стандарт ще:

1. изключва изискванията за оповестяване в параграфи 19Г(б) и 19Д–19Ж от МСФО 12 *Оповестяване на участия в други предприятия* по отношение на инвестиционни предприятия. Седем от тринадесетте членове на Съвета изразиха съгласие с това решение.
2. изисква равнение между началното и крайното салдо на пасиви, произтичащи от финансови дейности. Седем от тринадесетте членове на Съвета изразиха съгласие с това решение.
3. изисква оповестяването, препоръчано в Приложение Б на Документа по програмата 31A. Приложение Б изброява изискванията за оповестяване, въведени в нови и изменение МСФО стандарти, с които стандартът *МСФО за МСП* понастоящем не е в съответствие, и които изисквания членовете на Съвета препоръчват да бъдат включени в МСФО стандарта с ограничени оповестявания. Девет от тринадесетте членове на Съвета изразиха съгласие с това решение.
4. изисква дъщерните предприятия да прилагат параграф 25 от МСФО 6 *Проучване и оценяване на минерални ресурси*. Десет от тринадесетте членове на Съвета изразиха съгласие с това решение.
5. изисква дъщерните предприятия да прилагат параграфи 20.13(б) и 11.42 от стандарта *МСФО за МСП*. Съветът реши също така, че ще разгледа въпроса дали да хармонизира изискванията за оповестяване по отношение на всички финансови пасиви като част от Втория всеобхватен преглед на стандарта *МСФО за МСП*, а не като част от проекта „Дъщерни предприятия, които са МСП”. Единадесет от тринадесетте членове на Съвета изразиха съгласие с тези решения.
6. включва разширена версия на параграф 28.41(д) от стандарта *МСФО за МСП*. Десет от тринадесетте членове на Съвета изразиха съгласие с това решение.
7. изключва целите на оповестяването в МСФО стандартите. Десет от тринадесетте членове на Съвета изразиха съгласие с това решение.
8. по отношение на изискванията за оповестяване на стандарта *МСФО за МСП,* които не са включени в МСФО стандартите:
   1. изключва параграфи 28.41(ж) и 15.19(г) от стандарта *МСФО за МСП*;
   2. изисква дъщерните предприятия да прилагат адаптирана версия на параграф 20.14 от стандарта *МСФО за МСП*;
   3. включва облекченията в параграфи 17A и 18A от МСС 24 *Оповестяване на свързани лица*; и
   4. изисква дъщерните предприятия да прилагат параграфи 28.42 и 28.43 и адаптирана версия на параграф 3.25 от стандарта *МСФО за МСП*.

Седем от тринадесетте членове на Съвета изразиха съгласие с това решение.

***Кога да бъдат разглеждани изискванията за оповестяване по отношение на нови и изменени МСФО стандарти* (Документ по програмата 31Б)**

Съветът реши в порядък на работна хипотеза, че ако предложи МСФО стандарт с ограничени оповестявания по отношение на дъщерните предприятия:

1. отграничителната дата за съдържанието, което да бъде включено в консултационния документ следва да включва МСФО стандарти и КРМСФО Разяснения, издадени към 1 януари 2021 г. и проекти за обсъждане, публикувани към 1 януари 2021 г., с изключение на Проекта за обсъждане *Общо представяне и оповестявания*. Всичките тринадесет членове на Съвета изразиха съгласие с това решение.
2. Съветът ще разглежда изменения в МСФО стандарта с ограничени оповестявания, когато Съветът публикува проект за обсъждане на нов или изменен МСФО стандарт. Всичките тринадесет членове на Съвета изразиха съгласие с това решение.

***Пропуснати теми и специализирани дейности* (Документ по програмата 31В)**

Съветът реши в порядък на работна хипотеза, че ако предложи МСФО стандарт с ограничени оповестявания по отношение на дъщерните предприятия:

1. от дъщерно предприятие, прилагащо стандарта, което избере да оповестява нетна печалба на акция, следва да се изисква да прилага изискванията за оповестяване в МСС 33 *Нетна печалба на акция*. Всичките тринадесет членове на Съвета изразиха съгласие с това решение.
2. стандартът следва да включва адаптирана версия на изискванията за оповестяване на МСС 34 *Междинно финансово отчитане*. Всичките тринадесет членове на Съвета изразиха съгласие с това решение.
3. когато е налице повече от един клас акционерен капитал, стандартът следва да изисква дъщерното предприятие да оповестява в междинния финансов отчет и годишния финансов отчет платените дивиденти. Всичките тринадесет членове на Съвета изразиха съгласие с това решение.
4. стандартът следва да включва изисквания за оповестяване, извлечени от прилагането на параграф ОЗ157 на стандарта *МСФО за МСП* по отношение на салда по сметки за отсрочени регулаторни разчети. Всичките тринадесет членове на Съвета изразиха съгласие с това решение.

***Следващ етап***

През декември 2020 г. Съветът ще продължи да обсъжда въпроси, произтичащи от разработването на анализа на адаптациите на изискванията за оповестяване.

**Коментар на ръководството (Документ по програмата 15)**

На 18 ноември 2020 г. Съветът проведе заседание, за да обсъди предложения за преработено Изложение за практика по МСФО 1 *Коментар на ръководството* („преработеното Изложение за практика”). По-конкретно, Съветът обсъди:

* прилагане на преработеното Изложение за практика от предприятия, които не прилагат МСФО стандартите;
* как в преработеното Изложение за практика да бъде обяснен терминът „отсъствие на грешки”; и
* целите на коментара на ръководството.

***Прилагане на преработеното Изложение за практика от предприятия, които не прилагат МСФО стандартите***

Съветът реши в порядък на работна хипотеза, че на предприятие, което спазва изискванията на преработеното Изложение за практика, следва да бъде разрешено да посочи този факт дори ако предприятието не изготвя финансовите си отчети в съответствие с МСФО стандартите. Девет от тринадесетте членове на Съвета изразиха съгласие с това решение.

Съветът реши в порядък на работна хипотеза, че от предприятие, което заявява съответствие с преработеното Изложение за практика следва да се изисква да посочи в коментара на ръководството базата, на която са изготвяни неговите финансови отчети, в случай че предприятието не ги изготвя в съответствие с МСФО стандартите. Дванадесет от тринадесетте членове на Съвета изразиха съгласие с това решение.

***Отсъствие на грешки***

Съветът реши в порядък на работна хипотеза, че преработеното Изложение за практика:

1. използва „точност”, за да обясни отсъствието на грешки, отбелязвайки, че както качествената, така и количествената информация може да бъде точна.
2. обяснява, че не е необходимо информацията да е абсолютно точна във всички аспекти—степента на точност и прецизност, която е необходима и може да бъде постигната, е различна в зависимост от естеството на информацията.
3. обяснява, че факторите, които правят информацията точна зависят от вида на информацията. Така например, точността изисква:
   1. фактическата информация да не съдържа съществени грешки;
   2. описанията да са прецизни;
   3. приблизителните оценки, приблизителните величини и прогнозите ясно да бъдат идентифицирани като такива и да бъдат разработени посредством коректно прилагане на подходящ процес, използвайки разумни и можещи да бъдат подкрепени входящи данни;
   4. твърденията да бъдат базирани на разумна и можеща да бъде подкрепена информация; и
   5. информацията относно преценките на ръководството за бъдещето прецизно да описва тези преценки и начина, по който е достигнато до тях.

Десет от тринадесетте членове на Съвета изразиха съгласие с тези решения.

***Цели на оповестяването***

Съветът обсъди предложения за прецизиране както на цялостната цел на коментара на ръководството, така и на целите на оповестяването по отношение на определени области на съдържание в коментара на ръководството. От Съвета не бе поискано да взема каквито и да е решения.

***Следващ етап***

Съветът е стартирал процедурата по изготвяне на проект за обсъждане, който да бъде подложен на гласуване. Съветът очаква да публикува проекта за обсъждане през април 2021 г.

**Прегледи след въвеждане на МСФО 10, МСФО 11 и МСФО 12 (Документ по програмата 7)**

На 18 ноември 2020 г. Съветът проведе заседание, за да направи преглед на стъпките от регламентираната процедура, предприети при определяне обхвата на Прегледа след въвеждане и разработване на проекта на Искането за предоставяне на информация.

Всичките тринадесет членове на Съвета потвърдиха, че са се уверили, че Съветът е изпълнил изискванията на регламентираната процедура за определяне обхвата на прегледа.

Съветът реши да публикува Искането за предоставяне на информация с период за изпращане на коментари от 150 дни. Единадесет от тринадесетте членове на Съвета изразиха съгласие с това решение.

***Следващ етап***

Съветът очаква да публикува Искането за предоставяне на информация през декември 2020 г.

**Съвместно заседание на Съвета по финансово-счетоводни стандарти на САЩ (FASB) и Съвета по международни счетоводни стандарти (IASB)**

Съветът и Съветът по финансово-счетоводни стандарти на САЩ (FASB) („двата съвета”) проведоха заседание на 19 ноември 2020 г. за образователна сесия, с цел да обсъдят:

1. Репутация и обезценка / Проект на Съвета по финансово-счетоводни стандарти на САЩ (FASB) относно разграничимите нематериални активи и последващо счетоводно отчитане на репутацията—Документ по програмата 18;
2. Лизинг—Документ по програмата 12;
3. Предприемане на действия в отговор на кризата с covid-19—Документ по програмата 32; и
4. Финансиране веригата на доставките—Документ по програмата 27.

От двата съвета не бе поискано да вземат каквито и да е решения.